รัฐบาลไทย-ข่าวทำเนียบรัฐบาล-ตัวแทนชุมชนร่วมมิตรแรงศรัทธา จำกัด ยื่นหนังสือต่อ พม. เร่งก่อสร้างบ้านมั่นคงริมคลองให้แล้วเสร็จตามแผน
วันพฤหัสบดีที่ 31 สิงหาคม 2560
ตัวแทนชุมชนร่วมมิตรแรงศรัทธา จํากัด ยื่นหนังสือต่อ พม. เร่งก่อสร้างบ้านมั่นคงริมคลองให้แล้วเสร็จตามแผน
ตัวแทนชุมชนร่วมมิตรแรงศรัทธา จํากัด ยื่นหนังสือต่อ พม. เร่งก่อสร้างบ้านมั่นคงริมคลองให้แล้วเสร็จตามแผน
วันนี้ (31 ส.ค. 60) เวลา 15.30 น. ที่กระทรวงการพัฒนาสังคมและความมั่นคงของมนุษย์ สะพานขาว กรุงเทพฯนายณรงค์ คงคํา โฆษกกระทรวงการพัฒนาสังคมและความมั่นคงของมนุษย์เปิดเผยว่า ตัวแทนชาวชุมชนสหกรณ์เคหสถานบ้านมั่นคงชุมชนร่วมมิตรแรงศรัทธา จํากัด จํานวนกว่า 10 คน ได้เดินทางมายื่นหนังสือถึงพลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เพื่อให้เร่งขับเคลื่อนโครงการบ้านมั่นคงริมคลองให้ผลเป็นรูปธรรม โดย รมว.พม. มีความห่วงใยประชาชน ที่ได้รับผลกระทบจากโครงการก่อสร้างเขื่อนระบายน้ําในคลองลาดพร้าวเพื่อป้องกันน้ําท่วม จึงได้มอบหมายให้ตนเป็นผู้แทนรับหนังสือจากตัวแทนชาวชุมชนดังกล่าว
นายณรงค์กล่าวว่า กระทรวงการพัฒนาสังคมและความมั่นคงของมนุษย์ (พม.) โดยสถาบันพัฒนาองค์กรชุมชน (องค์การมหาชน) (พอช.) ได้รับมอบหมายจากรัฐบาลให้จัดทําแผนงานรองรับด้านที่อยู่อาศัยแก่ประชาชนที่ได้รับผลกระทบจากโครงการก่อสร้างเขื่อนระบายน้ําในคลองลาดพร้าวเพื่อป้องกันน้ําท่วม ซึ่งให้กระทรวง พม. จัดหาที่อยู่อาศัยใหม่ให้แก่ประชาชนกลุ่มดังกล่าว โดยคํานึงถึงความสอดคล้องกับแนวทางการจัดระบบสาธารณูปโภค และผังเมืองด้วย ทั้งนี้ กระทรวง พม. โดย พอช. ได้จัดทําโครงการพัฒนาที่อยู่อาศัยชุมชนริมคลองเพื่อรองรับนโยบายรัฐบาลในการแก้ไขปัญหาการรุกล้ํา คูคลอง ซึ่งอยู่ภายใต้แผนยุทธศาสตร์การพัฒนาที่อยู่อาศัย 10 ปี (พ.ศ. 2559 - 2568) โดยการดําเนินโครงการพัฒนาที่อยู่อาศัยชุมชนริมคลอง 74 ชุมชน 2 คลอง (คลองลาดพร้าว คลองเปรมประชากร) 11,004 ครัวเรือน ในระยะเวลา 3 ปี (พ.ศ. 2559-2561) โดยมีการปรับแผนการดําเนินการคลองลาดพร้าวและคลองบางซื่อ 52 ชุมชน 7,081 ครัวเรือน ระยะทาง 31.9 กิโลเมตร ให้แล้วเสร็จภายในปี 2561 เพื่อให้เกิดพื้นที่รูปธรรมความสําเร็จในคลองลาดพร้าวและบางซื่อ ขยายผลไปสู่การพัฒนาในพื้นที่คลองเปรมประชากรต่อไป
นายณรงค์กล่าวต่อไปว่า สําหรับสหกรณ์เคหสถานบ้านมั่นคงชุมชนร่วมมิตรแรงศรัทธา จํากัด ได้เข้าร่วมโครงการบ้านมั่นคงริมคลองเพื่อการพัฒนาที่อยู่อาศัย ปัจจุบันมีการรื้อถอนบ้านเพื่อส่งมอบพื้นที่ในสร้างเขื่อนไปแล้ว จํานวน 45 หลังคาเรือน และมีแผนดําเนินการก่อสร้างบ้านภายในเดือน ตุลาคม 2560 แต่พื้นที่ในการก่อสร้างบ้าน ยังติดปัญหาผู้ไม่เข้าร่วมอยู่ในพื้นที่ก่อสร้างเป็นจํานวนมาก จึงไม่สามารถก่อสร้างบ้านได้ตามแผนที่วางไว้ ซึ่งทําให้ประชาชนที่รื้อบ้านไปแล้วได้รับความเดือดร้อนในส่วนของค่าเช่าบ้านระหว่างก่อสร้าง จึงได้เดินทางมายื่นหนังสือถึง รมว.พม. ในวันนี้ เพื่อให้เร่งดําเนินการก่อสร้างบ้านและขับเคลื่อนโครงการบ้านมั่นคงริมคลองให้ผลเป็นรูปธรรมตามแผนการดําเนินงานที่วางไว้
นายณรงค์กล่าวเพิ่มเติมว่า ตนจะนําข้อมูลที่ได้จากตัวแทนชาวบ้านในวันนี้ เสนอต่อ รมว.พม. เพื่อเร่งรัดให้หน่วยงานที่เกี่ยวข้องลงพื้นที่ตรวจสอบข้อเท็จจริง พร้อมทั้งสร้างความเข้าใจให้กับประชาชนที่เข้าร่วมโครงการ และยังไม่เข้าร่วมโครงการ ถึงวัตถุประสงค์ มีรูปแบบ มีแผนการดําเนินการโครงการที่ถูกต้อง อย่างไรก็ตามขอเน้นย้ําว่ารัฐบาลมีแนวทางการดําเนินงานเพื่อช่วยเหลือผู้ที่ได้รับผลกระทบจากโครงการก่อสร้างเขื่อนระบายน้ําในคลองลาดพร้าวเพื่อป้องกันน้ําท่วม โดยการจัดหาที่อยู่อาศัยให้ใหม่ในรูปแบบบ้านมั่นคง ซึ่งดําเนินการโดย พอช. เป็นหน่วยงานในสังกัดกระทรวง พม. ทั้งนี้ หากประชาชนที่ได้รับผลกระทบเกิดข้อสงสัยต่างๆ สามารถสอบถามรายละเอียดกับเจ้าหน้าที่ พอช. ในพื้นที่ต่างๆ เพื่อให้ได้ข้อมูลแนวทางการช่วยเหลือที่ถูกต้องชัดเจน ทั้งนี้ พม. พร้อมจะดําเนินการเร่งขับเคลื่อนก่อสร้างบ้านโครงการบ้านมั่นคงริมคลองในชุมชนดังกล่าวโดยเร็ว